En dag i begyndelsen af metrobyggeriet stod jeg i vores soveværelse og strøg. Uden for vores vinduer var metromedarbejdere netop gået i gang med pæleboringen. Pludselig lød der et voldsomt knæk gennem bygningen, hvor vi bor. Væggen foran mig havde fået en revne, der gik fra gulvet og helt ud i loftet. Hele bygningen satte sig simpelt hen.

Gennem de seneste år, hvor metrobyggeriet har stået på, er der kommet mange skader på vores ejendom. Stort set hele facaden har været sprøjtet til i beton.

Skaderne skal jo ordnes igen. Men det er ikke noget, der af sig selv kommer til at ske på metroselskabets regning. Det er noget, som vi nu skal i gang med at forhandle revne for revne.